Tirsdag aften ved 22-tiden blev der stjålet et par hundrede liter diesel fra Over Bækken i Aalborg, som er hjemsted for renovationsvæsnet. Et vidne så to personer stjæle diesel og på baggrund af vidnets nøjagtige beskrivelse kunne politiet regne ud, hvem de to mænd var. Det er to kendinge, som vidnet efterfølgende kunne udpege i en fotomappe. Politiet opfordrer nu de to dieseltyve til at melde sig selv. - Vi ved, hvem de er, og vi kunne sagtens bruge tid og kræfter på at hente dem, men de kan lige så godt komme en tur forbi politigården og melde sig selv, siger vagtchef ved Nordjyllands Politi Karsten Kristensen. De to dieseltyve er mænd på 37 og 19 år, og de er i familie med hinanden. De kørte i en Peugeot 406.
Nordjyllands Politi kender identiteten på to dieseltyve og opfordrer dem til at melde sig selv.